P. Hrušovský, predseda NR SR: (2005-05-24):
Prerušujem rokovanie o tomto bode programu a poprosím teraz pána poslanca Dušana Jarjabka, respektíve pani poslankyňu Dolník, aby každý zaujal svoje miesto, jeden pre navrhovateľov, druhá pre spravodajkyňu. Budeme pokračovať v rokovaní o návrhu poslancov na vydanie zákona, ktorým sa mení a dopĺňa zákon o vysielaní a retransmisii rozpravou, do ktorej bola prihlásená, ale jej vystúpenie bolo prerušené na obedňajšiu prestávku. Pani poslankyňa Dolník, nech sa páči. Potom je prihlásená do rozpravy pani poslankyňa Tóthová a posledná pani poslankyňa Podracká. Nech sa páči, pani poslankyňa. E. Dolník, poslankyňa: Ďakujem za slovo. Vážený pán predseda, vážené kolegyne, kolegovia, dovoľte mi, aby som pokračovala v prednesení svojich pozmeňujúcich návrhov, keďže posledný pozmeňujúci návrh, ktorý som začala, bolo vlastne rokovanie prerušené, takže z toho dôvodu, aby nedošlo k nejakým omylom, ak dovolíte, by som to ešte raz predniesla. Ide o § 66, ktorý vrátane nadpisu znie: Pozastavenie vysielania programu a programov naň obsahovo nadväzujúcich. Ak vysielať odvysielaním programu opakovane alebo závažným spôsobom porušil povinnosti podľa § 16 písm. b) a c), § 19, § 20 ods. 1 a tu podobne ako v predchádzajúcom bode namiesto „a“ prosím „alebo“. § 20 ods. 3. „Rada môže pozastaviť vysielanie tohto programu alebo programov naň obsahovo nadväzujúcich, a to najviac na 30 dní.“ Dôvod. Súčasné znenie § 66 ods. 1 ukladá rade povinnosť pozastaviť program pri opakovanom alebo závažnom porušení ustanovení zákona č. 308/2000 Z. z., zatiaľ čo rozhodnúť o tom, či došlo k závažnému porušeniu zákona je na správnej úvahe rady, opakované porušenie ustanovenia zákona je objektívnou skutočnosťou. Ukladanie sankcie pozastavenia vysielania programu už pri druhom porušení jednej povinnosti je príliš prísnou sankciou, ktorej praktický dopad na vysielanie nemusí zďaleka zodpovedať závažnosti porušenia zákona zo strany vysielateľa. Navrhované znenie necháva použitie tejto sankcie na správnej úvahe rady. Zo súčasného znenia § 66 ods. 1 a 2 nie je zrejmé, či sa sankcia pozastavenie vysielania programu ukladá za akékoľvek porušenie zákona alebo len za porušenie ustanovení vymenovaných v ods. 2. Navrhované znenie umožňuje rade uložiť predmetnú sankciu výslovne len za porušenie taxatívne vymenovaných ustanovení zákona č. 308/2000 Z. z. Súčasné znenie § 66 ods. 1 tiež výslovne neuvádza, či program, ktorý možno pozastaviť, je totožný s programom, ktorého odvysielaním bol porušený zákon. Túto skutočnosť však je možné logicky zo súčasného znenia vyvodiť. Tu však vyvstáva problém praktickej vynútiteľnosti pozastavenia takéhoto programu, keďže je diskutabilné, na základe akých kritérií by sa táto totožnosť programov určovala. Pri sériách programov za každý program sa od ostatných obsahovo líši a takisto názov alebo vysielacie časy nemusia byť rovnaké. Tento problém rieši navrhované vloženie slovného spojenia a programov naň obsahovo nadväzujúcich do ustanovenia § 66. Ďalší pozmeňujúci návrh: V § 67 ods. 1 sa suma „5 000 Sk“ nahrádza sumou „3 000 Sk“. Odôvodnenie: Znížením spodnej hranice pokuty pre prevádzkovateľov káblového distribučného systému s nízkym počtom prípojok sa rada snaží eliminovať negatívny dopad pokuty pre malých prevádzkovateľov, pre ktorých je výška 5 000 Sk a viac likvidačnou. Ďalší:  V   §  67   ods. 2 sa suma „10 000 Sk“ nahrádza sumou „5 000 Sk“. Odôvodnenie. Znížením spodnej hranice pokuty pre vysielateľov televíznej programovej služby lokálneho charakteru sa rada snaží eliminovať negatívny dopad pokuty pre malých vysielateľov, pre ktorých je výška 10 000 korún a viac likvidačnou. Trinásť, teda ďalší: V § 67 ods. 2 písm. a) znie: „Neuchová súvislé záznamy vysielania počas 30 dní odo dňa ich vysielania zodpovedajúcej kvalite alebo na vyžiadanie rady neposkytol záznam vysielania na zvyčajnom technickom nosiči.“ Dôvod: Vzhľadom na to, že súčasné znenie písm. a) § 67 ods. 2 nepokrýva úplne povinnosť ustanovenú v § 16 písm. e), je potrebné presne vymedziť skutkovú podstatu za porušenie, ktorej je vysielateľ sankcionovaný tak, aby bola plne v súlade so stanovenou povinnosťou. Ďalší: V § 67 ods. 2 sa vypúšťa písm. b). Doterajšie „písmená c) až l)“ sa označujú ako „písmená b) až k)“. Dôvod: Ustanovenie § 67 ods. 2 písm. b) ustanovuje skutkovú podstatu  porušenia  ustanovenia § 5 ods. 1 písm. m). Toto ustanovenie však vymenúva kompetencie rady, z čoho vyplýva, že zo strany vysielateľa ho nie je možné porušiť. Ďalší: V § 67 ods. 5  sa  suma „100 000 Sk“ nahrádza sumou „10 000 Sk“. Dôvod: Súčasné znenie § 67 ods. 5 ustanovuje najnižšiu možnú sadzbu pokuty 100 000 korún, čo je pre regionálnych a lokálnych vysielateľov neúnosné. Pri rozhodovaní o výške pokuty je potrebné rozlišovať medzi vysielateľmi podľa územného rozsahu, v ktorom vysielajú. Navrhované zníženie dolnej hranice pokút umožňuje vo väčšej miere, ako je tomu pri súčasnom znení. A posledný bod môjho pozmeňujúceho návrhu.  V § 67 ods. 8 sa suma „50 000 Sk“ nahrádza sumou „10 000 Sk“. Znížením spodnej hranice pokuty pre osoby uvedené v § 2 ods. 2 a 4 sa rada snaží eliminovať negatívny dopad pokuty pre malých vysielateľov, pre ktorých je výška pokuty 50 000 korún a viac likvidačnou. V závere tam mám ešte uvedené, ak dovolíte, ako by sme mali hlasovať. Tu by som poznamenala, samozrejme, na základe toho, že som tie dva body 1 a 5 vypustila, tak nie je potrebné o nich hlasovať, to znamená, že tým sa, samozrejme, hlasovanie trochu mení. V závere, ak dovolíte, by som chcela upozorniť, že v mojich pozmeňujúcich návrhoch, ak ste si všimli, ide o niekoľko druhov pozmeňujúcich návrhov. Tie posledné, aby som začala od konca, ktoré sa týkajú súm pokút, tam ide hlavne o to, že samotná Rada pre vysielanie a retransmisiu cíti, že tie vysoké pokuty, ktoré majú možnosť udeliť, teda tá spodná hranica je neúnosná pre malých vysielateľov, lokálnych vysielateľov a podobne a, samozrejme, nie je ani naším záujmom, ani povinnosťou alebo záujmom Rady pre vysielanie a retransmisiu, aby sme tieto vysielače likvidovali. O ďalších, samozrejme, je možné diskutovať, ja by som prosila o vašu podporu. Ďakujem.